La Bibia piemontèisa/Testament Vej/Salm/Salm 72


Ij Salm

72. Nosgnor! Dà al rè d’amor për la giustissia! 

 Cost Salm regal a conten na preghiera për ël rè davìdich. A l’é nen dël tut ciàir se ij vers 1-15 a sio na preghiera o a antivëddo un regn dl’avnì. A l’é na mës-ciada an tra na petission e na vision: preghiera d’overtura (v. 1), seguità da j’arzultà anticipà se la preghiera a l’é scotà (vv. 9-14); preghiera ‘d ciusa (vv. 15-17). S’a sìa na preghiera, na vision, o na combinassion dle doe, ël salm a pitura ‘l regn universal d’un rè ‘d pas e ‘d prosperità. Coma tal, a l’é indiretament un salm messiànich, përchè l’ideal ch’a manifesta a sarà realisà 'd pianta mach durant ël regn dël Mëssia an sla tèra.

Un salm për Salomon. Nosgnor! Dà al rè d’amor për la giustissia! Dà al fieul dël rè 'd toa dritura. Ch’a governa tò pòpol con giustissia, ch’a renda giustissia ai bzognos. Che le montagne a dago ‘d pas al pòpol, che toe colin-e a sio fosonante. Giùtlo a dësfende ij pòver, a salvé le masnà dij bzognos e a crasé ij s ò craseur. Ch’a l’àbio ‘d timor reverensial për ti antant ch’a splendriss ël sol e la lun-a a resta ant ël cel. Eh, për sèmper! Che ‘l govern dël rè a rinfranca tanme la pieuva ant la prima ansim’ ëd prà d’erba pen-a tajà, tanme ‘d pieuva ch’a anrosa la tèra. Che la gent onesta e divòta a Nosgnor a dësbandissa tanme ‘d fior sota sò regn. Ch’a-i sia ‘d prosperità fosonanta fin tant ch’a-i sia pì nen la lun-a. Ch’a peuda regné da ‘n mar a l’àutr e dal fium Eufrate ai confin dla tèra. Ch’as prostërno dë 'dnans ëd chiel j’abitant dël desert; ij sò nemis as prosterneran dë 'dnans a chiel ant la póer. Ij rè ‘d Tarsis e dj'ìsle a-j porteran d’omagi; ij rè dl’Arabia e ‘d Seba a jë smonran dij present. As prostërneran dëdnans ëd chiel tùit ij ré; tùit ij pòpoj a lo serviran. Chiel a salverà ij pòver cand ch’a crijeran për esse giutà; chiel a giuterà coj ch’a son crasà, coj ch’a l’han gnun ch’a-j peuda dësfende. A-j rëscatrà dal crasament e da la violensa, përchè soe vite ‘d lor a-j son pressiose. Ch’a viva longament ël rè! Ch’a-j dago l’òr ëd Seba. Che ‘l pòpol a prega sèmper për chiel e ch’a chito mai ëd benedilo. Che ij camp ëd forment a foson-o ant ël pais e fin-a ant la sima dle colin-e. Che j’erbo da fruta a foson-o tanme j’erbo dël Liban, e che le sità a fiorisso tanme l’erba dij camp. Che sò nòm a sìa rendù 'nmortal, ch’a séguita a d’esse arcordà fin a tant che ‘l sol a splendriss. Che tute le nassion a sìo benedìje për sò mojen e ch’a-j pòrto ‘d làude. Benedì a sia Nosgnor Dé, ël Dé d’Israel, l’ùnich ch’a fà ‘d maravije! Ch’a sìa benedì për sèmper sò nòm glorios, che soa glòria a ampinìssa tuta la tèra. Amen! Amen! 

Fin ëd le preghiere ‘d David, fieul ëd Iesse.

Nòte 

Bibia
Testament Vej
Salm